Document ID: 32014R0182

KOMISJONI DELEGEERITUD MÄÄRUS (EL) nr 182/2014,
17. detsember 2013,
millega muudetakse Euroopa Parlamendi ja nõukogu määruse (EL) nr 978/2012 (üldiste tariifsete soodustuste kava kohaldamise kohta) III lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta, (1) eriti selle artikli 10 lõiget 4,
ning arvestades järgmist:
(1)
Määruse (EL) nr 978/2012 artikli 9 lõikega 1 on kehtestatud spetsiaalsed abikõlblikkuse kriteeriumid taotlevale riigile tariifsete soodustuste andmiseks säästvat arengut ja head valitsemistava stimuleeriva erikorra (GSP+) raames. Selle eelduseks on, et riiki peetakse haavatavaks. Riik peaks olema ratifitseerinud kõik kõnealuse määruse VIII lisas loetletud konventsioonid ja asjaomase järelevalveasutuse viimati esitatud järeldustes ei tohi olla märgitud, et mõne konventsiooni tõhusa rakendamise osas esineks tõsiseid rikkumisi. Riik ei tohiks olla ühegi asjaomase konventsiooni suhtes esitanud reservatsiooni, mis on asjaomase konventsiooniga keelatud või mida määruse (EL) nr 978/2012 artikli 9 mõistes peetakse nimetatud konventsiooni sisu ja eesmärgiga vastuolus olevaks. Riik peaks reservatsioonideta aktsepteerima iga konventsiooniga kehtestatud aruandluskohustusi ja täitma määruse (EL) nr 978/2012 artikli 9 lõike 1 punktides d, e ja f osutatud siduvaid kohustusi.
(2)
GSP raames soodustusi saav riik, kes soovib saada soodustusi GSP+ raames, peab esitama taotluse, millele on lisatud igakülgne teave asjaomaste konventsioonide ratifitseerimise kohta, taotleva riigi reservatsioonid ja teiste konventsiooniosaliste vastuväited neile reservatsioonidele ning riigi siduvad kohustused.
(3)
Komisjonile on antud õigus võtta vastavalt Euroopa Liidu toimimise lepingu artiklile 290 vastu delegeeritud õigusakt III lisa kehtestamiseks ja muutmiseks, et võimaldada taotluse esitanud riigil saada GSP+ raames soodustusi, lisades selle GSP+ raames soodustusi saavate riikide loetelusse.
(4)
Komisjon on saanud taotlused El Salvadori Vabariigilt, Guatemala Vabariigilt ja Panama Vabariigilt.
(5)
Komisjon on määruse (EL) nr 978/2012 artikli 10 lõike 1 kohaselt esitatud taotlused läbi vaadanud ja leidnud, et need riigid vastavad abikõlblikkuse kriteeriumidele. Seepärast tuleks neile riikidele võimaldada GSP+ raames soodustusi käesoleva määruse jõustumisest alates ja muuta vastavalt määruse (EL) nr 978/2012 III lisa.
(6)
Komisjon jälgib kooskõlas GSP määruse artikliga 13 asjaomaste konventsioonide ratifitseerimise seisu ja seda, kas asjaomased riigid neid konventsioone tõhusalt rakendavad ning samuti nende riikide koostööd asjaomaste järelevalveasutustega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 978/2012 III lisa veergudesse B ja A lisatakse vastavalt järgmised riigid ja nende tähestikulised koodid:
„El Salvador
SV
Guatemala
GT
Pakistan
PA”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. detsember 2013

Labels: 3
18
19